જેસન હોલ્ડરના નેતૃત્વની વિન્ડિજની ટીમને ટેસ્ટ શ્રેણીમાં 0-2થી હારનો સામનો કરવો પડયો હતો. ત્યારબાદ પાંચ વનડેની શ્રેણી પણ ભારતે 3-1થી પોતાના નામે કરી હતી. જો કે કાર્લોસ બ્રેથવેટની આગેવાનીની કેરેબિયન ટી20 ટીમને હરાવવી ભારત માટે સરળ રહેશે નહી. બ્રેથવેટે અગાઉ ચાર છગ્ગા ફટકારીને 2016માં વેસ્ટ ઈન્ડિઝને બીજો ટી20 વિશ્વકપ અપાવ્યો હતો. આ ઉપરાંત ટી20 ટીમમાં ડેરેન બ્રાવો, કાયરોન પોલાર્ડ અને આંદ્રે રસેલની પણ વાપસી થઈ છે. 2009થી 2017 સુધીમાં ભારત અને વેસ્ટ ઈન્ડિઝ વચ્ચે રમાયેલી 8 ટી20માંથી વેસ્ટ ઈન્ડિઝે પાંચ મેચમાં જીત મેળવી હતી. જેમાંથી છેલ્લા ચાર મેચોમાં બ્રેથવેટની ટીમને ભારત હરાવી શક્યું નથી. આ જ કારણથી રોહિત માટે કેરેબિયન ટીમને હરાવવી સરળ રહેશે નહી.